Ditsem Nuus - Bedenkinge oor nuwe Geskiedenis-leerplan
Bedenkinge oor nuwe Geskiedenis-leerplan
Ernstige bedenkinge word in sowel die hoofstroommedia as op sosiale media uitgespreek oor die nuwe Geskiedenis-leerplan vir skole wat Minister van Basiese Onderwys Angie Motshekga beplan om vanaf 2023 as verpligte vak te implementeer. Die aangeleentheid is in omstredenheid gedompel met 'n sterk gevoel van kommentators dat dit 'n plan is om slegs die ANC terroristiese geskiedenis aan skoliere op te dwing.
So bv. sê die SA Onderwysersunie (SAOU) in 'n mediaverklaring: "Die unie betreur die feit dat die georganiseerde professie nie deel was van die Ministeriële Geskiedenis Taakspan wat sy bevindinge aan Minister Motshekga op 31 Mei 2018 oorhandig het nie. Terwyl die minister haar tevredenheid uitgespreek het oor die gebalanseerde aard van die verslag, is die land volkome bewus daarvan dat die aanvanklike opdrag om die bestaande geskiedenissillabus in skole te ondersoek en hervorm, voortspruit uit 'n ANC- kongresbesluit.
"Ten spyte van die minister se onderskeid tussen 'n 'politieke' geskiedenis en 'n 'politiek gedrewe' geskiedenis, vind die SAOU dit onverklaarbaar dat die verteenwoordigers van die mense wat die nuwe geskiedenissillabus in die klaskamers moet implementeer - die Georganiseerde Professie - nie in die aanvanklike navorsing betrokke was nie. Dit is ironies dat die vak Lewensoriëntering, wat tot op datum as sentraal tot die onderwyskurrikulum beskou is en dus basies onaantasbaar is, nou oorweeg word vir verandering in die VOO-fase om Geskiedenis as verpligte vak te akkommodeer .
"Ten spyte van alle oortuigings dat dit nie polities gemotiveerd is nie, het die saak van 'n nuwe Geskiedenis-kurrikulum in skole sy ontstaan in 'n besluit van die regerende party en hopelik sal die nuwe sillabus as dit uiteindelik geformuleer word, nie 'n 'politieke geskiedenis' wees soos die geval in Zimbabwe nie."
Vir meer besonderhede, kontak Ted Townsend by 012 426 0927 of 076 401 0342.
In hul reaksie sê die VF Plus: "Die verslag van Minister Motshekga noem ook dat die huidige geskiedenis-sillabus herskryf moet word om dit meer 'Afrika-gesentreerd' te maak, want tot nou is dit te 'Eurosentries'. Hierdie metode om die ANC-regering se retoriek, ideologie en propaganda onder die jeug te versprei, is niks anders nie as nog 'n stap nader aan 'n Marxistiese staat wat aan Stalin herinner."